CELEX: 32016D0221
Language: sk
Date: 2016-02-12 00:00:00
Title: Rozhodnutie Komisie (EU) 2016/221 z 12. februára 2016, ktorým sa mení rozhodnutie (EÚ) 2015/1937, ktorým sa zriaďuje nezávislá Európska fiškálna rada s poradnou funkciou

17.2.2016   
            
            
               SK
            
            
               Úradný vestník Európskej únie
            
            
               L 40/15
            
         ROZHODNUTIE KOMISIE (EU) 2016/221
   z 12. februára 2016,
   ktorým sa mení rozhodnutie (EÚ) 2015/1937, ktorým sa zriaďuje nezávislá Európska fiškálna rada s poradnou funkciou
   EURÓPSKA KOMISIA,
   so zreteľom na Zmluvu o Európskej únii a na Zmluvu o fungovaní Európskej únie,
   keďže:
   
               (1)
            
            
               Dňa 21. októbra 2015 Komisia prijala rozhodnutie, ktorým sa zriaďuje nezávislá Európska fiškálna rada s poradnou funkciou (1). Uvedené rozhodnutie obsahuje niekoľko ustanovení o poslaní a úlohe, zložení, nezávislosti a fungovaní rady a jej sekretariátu a objasňuje, že sekretariát by mal byť administratívne pričlenený ku generálnemu sekretariátu Komisie. Funkciu vedúceho sekretariátu vykonáva podľa tohto rozhodnutia hlavný ekonomický analytik ustanovený rozhodnutím C(2015) 2665 zo 17. apríla 2015.
            
         
               (2)
            
            
               V rozhodnutí týkajúcom sa hlavného ekonomického analytika Komisie zo 17. apríla 2015 sa stanovuje, že hlavný ekonomický analytik overuje pripravované rozhodnutia Komisie v oblasti koordinácie hospodárskych a rozpočtových politík členských štátov a dohľadu nad nimi. Podľa tohto rozhodnutia je hlavný ekonomický analytik priradený k podpredsedovi Komisie zodpovednému za euro a sociálny dialóg, ktorý má takisto možnosť požiadať hlavného ekonomického analytika o stanoviská (2).
            
         
               (3)
            
            
               V záujme koherentnosti a efektívnosti je vhodné oddeliť úlohy hlavného ekonomického analytika a vedúceho sekretariátu Európskej fiškálnej rady.
            
         
               (4)
            
            
               Rozhodnutie, ktorým sa zriaďuje nezávislá Európska fiškálna rada s poradnou funkciou, by sa malo zodpovedajúcim spôsobom zmeniť,
            
         SA ROZHODLA TAKTO:
   Jediný článok
   Článok 3 odsek 8 rozhodnutia Komisie (EÚ) 2015/1937 (3) sa nahrádza takto:
   
      „8.   Komisia vymenuje vedúceho sekretariátu po predchádzajúcej porade s predsedom Európskej fiškálnej rady. Vedúci sekretariátu sa vymenúva na obdobie troch rokov, ktoré možno raz predĺžiť. Medzi jeho/jej úlohy patrí príprava zriadenia fiškálnej rady. Ostatní členovia sekretariátu sú úradníci, dočasní zamestnanci, zmluvní zamestnanci a vyslaní národní experti, ktorých vyberie vedúci sekretariátu po dohode s predsedom. Všetci členovia sekretariátu sa vyberajú na základe vysokej úrovne kvalifikácie a skúseností v oblastiach relevantných pre činnosť fiškálnej rady a musia byť pridelení alebo priradení (mis à disposition).
      9.   Odchylne od odseku 8 Komisia vymenuje vedúceho sekretariátu priamo, ak predseda Európskej fiškálnej rady ešte nebol vymenovaný.“
   
   
      V Bruseli 12. februára 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  C(2015) 8000.
   
      (2)  C(2015) 2665.
   
      (3)  Rozhodnutie Komisie (EÚ) 2015/1937 z 21. októbra 2015, ktorým sa zriaďuje nezávislá Európska fiškálna rada s poradnou funkciou (Ú. v. EÚ L 282, 28.10.2015, s. 37).